Kommissionens beslutning

af 19. december 2000

om EF-tilskud til dækning af Spaniens, Frankrigs, Italiens, Østrigs og Portugals udgifter til bekæmpelse af skadegørere på planter eller planteprodukter

(meddelt under nummer K(2000) 3868)

(Kun de spanske, franske, italienske, tyske og portugisiske udgaver er autentiske)

(2001/14/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1) ("direktivet"), særlig artikel 23, og

ud fra følgende betragtninger:

(1) I henhold direktivet kan der ydes EF-tilskud til medlemsstaterne til dækning af direkte udgifter til nødvendige foranstaltninger, som er truffet eller planlægges truffet for at bekæmpe skadegørere, der er indslæbt fra tredjelande eller fra andre områder i EF, med henblik på at udrydde dem eller, hvis dette ikke er muligt, at holde dem under kontrol.

(2) Spanien, Italien, Østrig og Portugal har ansøgt om et sådant EF-tilskud inden for den frist, der er fastsat i direktivet.

(3) Spanien, Italien, Østrig og Portugal har hver især udarbejdet et program for foranstaltninger til bekæmpelse af skadegørere på planter, der indslæbes til deres områder. Disse programmer fastlægger de tilstræbte mål, foranstaltningerne, deres varighed og udgifterne hertil, og EF kan således bidrage til deres finansiering.

(4) Der er foretaget en fornyet undersøgelse af retten til godtgørelse fra EF af de udgifter, der er afholdt af de franske sammenslutninger af kartoffelproducenter, og som Frankrig har ansøgt om i forbindelse med de udryddelsesprogrammer for Clavibacter michiganensis ssp. sepedonicus, Globodera rostochiensis og Globodera pallida, der gennemførtes i 1997, og dette er sket på baggrund af den nylige retlige afklaring vedrørende sådanne udgifters tilskudsberettigelse i forbindelse med EF-tilskud.

(5) EF-tilskuddet kan dække op til 50 % af de tilskudsberettigede udgifter. Under hensyntagen til de begrænsede bevillinger, der er afsat til dette formål i Den Europæiske Unions almindelige budget for år 2000, er EF-tilskuddene i forbindelse med denne beslutning generelt blevet fastsat til 19 %, idet de modtagne programmer alle er blevet behandlet ens.

(6) For de ovenfor nævnte udgifter, som Frankrig afholdt i 1997, er EF-tilskuddet i forbindelse med denne beslutning dog blevet fastsat til 40 %, hvilket svarer til niveauet for EF-tilskuddene til andre 1997-programmer, som tildeltes ved beslutning 2000/38/EF.

(7) En forlængelse som omhandlet i direktivets artikel 23, stk. 5, tredje afsnit, med et, to eller tre år af den periode, inden for hvilken udryddelsesforanstaltningerne skal gennemføres, er blevet godkendt for nogle programmer, da en vurdering af situationen har ført til den konklusion, at målene for nævnte udryddelsesforanstaltninger formentlig vil kunne nås inden for den forlængede periode.

(8) EF-tilskuddet til de programmer, der har løbet i mere end to år, og som er omfattet af denne beslutning, er blevet nedtrappet, idet de tilskudsberettigede udgifter er blevet multipliceret med 0,7 for det tredje år, med 0,6 for det fjerde år og med 0,5 for det femte år.

(9) De af Spanien, Frankrig, Italien, Østrig og Portugal afholdte udgifter, som er taget i betragtning ved denne beslutning, vedrører direkte foranstaltninger som omhandlet i direktivets artikel 23, stk. 2, litra a) og b).

(10) De af Spanien, Frankrig, Italien, Østrig og Portugal forelagte tekniske oplysninger har gjort det muligt for Kommissionen at foretage en præcis og udtømmende analyse af situationen. Oplysningerne er også blevet vurderet nærmere af Den Stående Komité for Plantesundhed.

(11) Tilskuddet i artikel 2 er ikke til hinder for yderligere foranstaltninger, der er eller måtte blive nødvendige for at realisere målet, som er at udrydde de pågældende skadegørere eller at bringe dem under kontrol.

(12) Denne beslutning foregriber ikke resultatet af Kommissionens undersøgelse i henhold til direktivets artikel 24 af, hvorvidt indslæbningen af den pågældende skadegører skyldes utilstrækkelige undersøgelser eller kontrol, eller følgerne af nævnte undersøgelse.

(13) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Det godkendes herved, at der tildeles et EF-tilskud til dækning af de direkte udgifter, som Spanien, Frankrig, Italien, Østrig og Portugal har afholdt til nødvendige foranstaltninger som omhandlet i artikel 23, stk. 2, i direktiv 2000/29/EF, til bekæmpelse af skadegørere, der er omfattet af de udryddelsesprogrammer, der er anført i bilaget til denne beslutning.

Artikel 2

1. Det samlede beløb for det tilskud, der er nævnt i artikel 1, er på 497481 EUR.

2. Maksimumsbeløbet for EF-tilskuddet til de enkelte udryddelsesprogrammer for de enkelte år for udryddelsesprogrammernes gennemførelse fastsættes som anført i bilaget til denne beslutning.

3. Maksimumsbeløbet for EF-tilskuddet til de pågældende medlemsstater er således:

- 161273 EUR til Spanien

- 26899 EUR til Frankrig

- 5168 EUR til Italien

- 17103 EUR til Østrig

- 287038 EUR til Portugal.

Artikel 3

1. Med forbehold af Kommissionens undersøgelser i henhold til artikel 24 i direktiv 2000/29/EF udbetales EF-tilskuddet først, når der over for Kommissionen er forelagt bevis for de gennemførte foranstaltninger i form af dokumentation vedrørende forekomsten og udryddelsen af de pågældende skadegørere.

2. Den i stk. 1 omhandlede dokumentation skal forelægges i forbindelse med en anmodning, der indeholder:

a) generelle oplysninger om forekomsten, herunder bl.a. oplysninger om:

datoen for mistanken om eller konstateringen af forekomst af den pågældende skadegører og nærmere oplysninger om skadegørerens formodede oprindelse

b) en beskrivelse af udryddelsesprogrammet, herunder bl.a. de trufne eller planlagte foranstaltninger og deres forventede varighed,

og for hvert af de af udryddelsesprogrammet omfattede år:

c) en overvågningsrapport om de foranstaltninger, der er truffet med henblik på at bestemme arten og omfanget af forekomsten af den pågældende skadegører

d) en udryddelsesrapport for hver bedrift, hvor planter og planteprodukter er blevet destrueret, herunder bl.a. oplysninger om:

- bedriftens beliggenhed og adresse

- mængden af destruerede planter og planteprodukter

e) en regnskabsrapport med en liste over tilskudsmodtagerne og deres adresser samt over de beløb (ekskl. moms og afgifter), de har fået eller vil få udbetalt for gennemførelsen af de nødvendige foranstaltninger

f) en kopi af meddelelsen om forekomsten i henhold til direktivets artikel 16, stk. 1 eller 2

g) bevis for de ovenfor omhandlede udbetalinger.

Artikel 4

Denne beslutning er rettet til Kongeriget Spanien, Den Franske Republik, Den Italienske Republik, Republikken Østrig og Den Portugisiske Republik.

Udfærdiget i Bruxelles, den 19. december 2000.

På Kommissionens vegne

David Byrne

Medlem af Kommissionen

(1) EFT L 169 af 10.7.2000, s. 1.

BILAG

UDRYDDELSESPROGRAMMER

Afsnit I: Programmer, for hvilke EF-tilskuddet svarer til 19 % af de tilskudsberettigede udgifter

>TABELPOSITION>

Afsnit II: Programmer, for hvilke EF-tilskuddet svarer til 40 % af de tilskudsberettigede udgifter

>TABELPOSITION>